Nege sterf in een aand in Limpopo-ongelukkeArgieffoto Nege mense is Vrydagaand dood in vier verskillende ongelukke in Limpopo. Lt.kol. Moatshe Ngoepe, woordvoerder van die polisie, sê twee mense is naby die Mukula-nedersetting dood toe twee motors reg van voor gebots het. Volgens hom is dié botsing veroorsaak toe een van die bestuurders “onwettig die ander bestuurder verbygesteek het”. Twee mense is in dié ongeluk oorlede. Vier mense is in ŉ tweede ongeluk by die Ximoxoni-nedersetting oorlede toe ŉ vragmotor en ŉ voertuig, vermoedelik ŉ minibus-taxi, gebots het. Vier mense, onder wie een vrou en drie mans, is dood. Een mens is in ŉ kritieke toestand, drie ander is ernstig beseer en ses mense het geringe beserings opgedoen. Twee mense van Seshego buite Polokwane is dood toe die bestuurder van ŉ motor beheer verloor en die motor die pad verlaat het. Die motor het op sy dak beland. Die bestuurder en die passasier wat voor in die motor gesit het, het ernstige beserings opgedoen. In ŉ vierde voorval in Limpopo is ŉ 35-jarige man dood toe ŉ bakkie en ŉ ligte voertuig by Mohodi Ga-Manthatareg buite Dendron reg van voor gebots het. Die bestuurder van die bakkie is oorlede terwyl die bestuurder van die motor en ŉ passasier in dié voertuig ernstige beserings opgedoen het.